Per Clausen (EL), 2008-01-31:
Det er jo rigtigt, når man diskuterer miljøkonsekvenserne af broerne i Østersøen og Storebælt, at en del ting, som man kunne have frygtet, ikke er sket.
Det er jo glædeligt.
Til gengæld kan man nu konstatere, at i hvert fald saltindholdet i Østersøen er påvirket.
Og nogle undersøgelser - det er tyskeres, jeg ved ikke, om man kan regne med dem - siger, at der er en risiko for, at præcis Femernforbindelsen her vil spille en langt større negativ rolle.
Så vil jeg bare til det der med beskæftigelsen og arbejdsløsheden sige, at det jo er en udbredt myte, at det, hvis man etablerer veje, automatisk fører til øget beskæftigelse.
Min pointe vil være, at det er ganske udmærket og fortræffeligt at have en god infrastruktur, men det er ikke i sig selv noget, der fører til øget beskæftigelse.
Og nu er det jo også andre steder - for nu at sige det på den måde - end på Lolland-Falster og Sydsjælland, der i disse år etableres nye virksomheder.
Så er vi tilbage i dansk transportpolitik, som vi kender den.
Det, vi diskuterer i dag, er jo en storslået vision, det er den storslåede vision, der handler om, at Danmark skal være et transitland, det skal være et land, hvor vi måler vores velstand på, hvor mange lastbiler vi giver mulighed for at køre igennem Danmark.
Det er jo sådan set udgangspunktet for hele ideen, hele tanken bag Femernforbindelsen, og derfor er det jo ikke overraskende, at SF giver udtryk for lidt tvivl, jeg er mere overrasket over, hvordan SF er nået frem til, at det skulle være et fornuftigt element i en trafikpolitik i Danmark at satse på det.
Når vi så kommer til Dansk Folkepartis forslag, må man jo sige, at det kan være lidt uklart, hvad hensigten med forslaget er.
På den ene side giver forslagsstillerne udtryk for, at man ikke mener, der er behov for en fast forbindelse over Femern Bælt, og det er vi, som jeg lige har givet udtryk for, helt klart enige i; vi mener sådan set, at den vil være skadelig.
Vi er også enige med forslagsstillerne i, at der er langt større og mere påtrængende behov andre steder i Danmark for at fjerne årtiers efterslæb i jernbaneinfrastrukturen.
På den anden side ønsker forslagsstillerne, at aftalen mellem Danmark og Tyskland skal genforhandles med henblik på en ligelig fordeling af det økonomiske ansvar for projektet.
Og hvis man nu går ind for, at der anlægges en fast forbindelse over Femern Bælt, så er sådan et ønske vel på en vis måde rimeligt nok.
Vi kan ikke se det anderledes, end at Dansk Folkeparti vil både det ene og det andet - og måske alligevel ikke vil nogen af delene.
Når Enhedslisten ikke støtter Femern Bælt-projektet, vil det sådan set være oplagt for os at sige, at der heller ikke er nogen grund til at bruge tid på at genforhandle det.
På den anden side må jeg da erkende, at set fra vores synspunkt kan det da være fornuftigt at være medvirkende til at genrejse og skærpe diskussionen af Femernforbindelsen i Tyskland, hvor vi jo ved, at der i forvejen er massiv modstand ikke bare imod at betale, men imod, at den overhovedet kommer, også for de dele af Nordtyskland, som ikke på samme måde som Danmark ser frem til at blive udviklet som et transitland.
Så i den udstrækning der er mulighed for at bruge det her forslag til at få sat yderligere gang i diskussionen i Tyskland og sat yderligere gang i diskussionen i Danmark, er vi selvfølgelig med på det.
Vi deler altså som bekendt den tyske skepsis med hensyn til trafikunderlaget og til forbindelsens rentabilitet, og vi er ikke sikre på broens miljøpåvirkninger, påvirkningen af saltgennemstrømningen m.v.
Også de ting synes vi faktisk trænger til at blive grundigt belyst.
Kort sagt mener vi et eller andet sted ikke, at tiden skal spildes på at genforhandle den her forbindelse, men på den anden side er enhver tid, der er givet ud på at diskutere den, med henblik på at den bliver forhindret i at blive til noget, naturligvis givet godt ud.
Så vi stiller os som udgangspunkt positivt til Dansk Folkepartis forslag, fordi vi betragter det sådan, at det godt kunne være et nyttigt led i at få sat en stopper for den her forbindelse.